ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0581/96 υποβολή: Jaak Vandemeulebroucke (ARE) προς την Επιτροπή (11 Μαρτίου 1996)

Θέμα: Φορολογικό καθεστώς ευρωϋπαλλήλων

Μπορεί η Επιτροπή να αναφέρει ποιός είναι ο αριθμός των υπαλλήλων της που κατοικούν στις Βρυξέλλες και μάλιστα κατά κατηγορία εισοδήματος; κατά περιοχή κατοικίας και κατά εθνικότητα;

Μπορεί να αναφέρει η Επιτροπή το ποσό του κοινοτικού φόρου τον οποίον καταβάλλουν οι υπάλληλοι αυτοί;

Μπορεί ν' αναφέρει η Επιτροπή τί αντισταθμίσεις λαμβάνουν οι δήμοι στους οποίους κατοικούν κοινοτικοί υπάλληλοι, λόγω της απουσίας φορολογικών εσόδων, παρόλο που οι ανωτέρω δήμοι χρεώνονται το κόστος που συνεπάγεται η παρουσία των υπαλλήλων αυτών;

Απάντηση του κ. Liikanen εξ ονόματος της Επιτροπής (22 Απριλίου 1996)

Ένας στατιστικός πίνακας με τους υπαλλήλους και το λοιπό προσωπικό της Επιτροπής που κατοικούν στους δεκαεννιά δήμους της περιφέρειας των Βρυξελλών διαβιβάζεται στο Αξιότιμο Μέλος του Κοινοβουλίου καθώς και στη γενική γραμματεία του Κοινοβουλίου.

Δεν είναι δυνατόν να γίνει κατανομή ανά βαθμό και ανά δήμο του ποσού του κοινοτικού φόρου τον οποίο καταβάλλουν οι υπάλληλοι.

Το 1995 τα έσοδα από το φόρο εισοδήματος, μισθούς και αποζημιώσεις των μελών των οργάνων, των μονίμων υπαλλήλων, του λοιπού προσωπικού και των συνταξιούχων καθώς και των μελών των οργάνων της Ευρωπαϊκής Τράπεζας Επενδύσεων, του Ευρωπαϊκού Νομισματικού Ινστιτούτου και του Ευρωπαϊκού Ταμείου Επενδύσεων, του προσωπικού τους και των δικαιούχων σύνταξης ανερχόταν σε 242 εκατ. ECU. Αυτά τα φορολογικά έσοδα, που αφορούν το σύνολο των εν λόγω προσώπων, καταβάλλονται κατευθείαν στον κοινοτικό προϋπολογισμό.

Κατ' εφαρμογήν του άρθρου 13 Ά 2 του Πρωτοκόλλου σχετικά με τα Προνόμια και τις Ασυλίες οι μόνιμοι υπάλληλοι και το λοιπό προσωπικό των Κοινοτήτων εξαιρούνται από τους εθνικούς φόρους σχετικά με τις αποδοχές, τους μισθούς και τις αμοιβές που καταβάλουν οι Κοινότητες. Εξαιρούνται επίσης και από τους δημοτικούς φόρους όσον αφορά αυτές τις αποδοχές, μισθούς και αμοιβές (πρόσθετοι φόροι).

Αντίθετα, επιβαρύνονται με όλα τα άλλα κοινοτικά τέλη, όπως είναι το τέλος συλλογής απορριμάτων ή ακίνητης περιουσίας καθώς και τα τέλη κυκλοφορίας.
ΓΡΑΠΤΗ ΕΡΩΤΗΣΗ E-0548/96 υποβολή: Anita Pollack (PSE) προς την Επιτροπή (11 Μαρτίου 1996)

Θέμα: Aνακύκληση χαρτιού

Πιστεύει η Επιτροπή ότι υπάρχει κίνδυνος να προκαλέσει η ανακύκληση του χαρτιού αύξηση του διοξειδίου του άνθρακος ως αποτέλεσμα του περιορισμού της φύτευσης δέντρων εκ μέρους των παραγωγών χαρτιού;

Απάντηση της κας Bjerregaard εξ ονόματος της Επιτροπής (29 Aπριλίου 1996)

Η Επιτροπή δεν διαθέτει μέχρι στιγμής αποτελέσματα εξειδικευμένων μελετών που να της επιτρέπουν να εκτιμήσει σε παγκόσμιο και σε ευρωπαϊκό επίπεδο, τις επιπτώσεις από την ανακύκλωση του χαρτιού στην τιμή του CO2 στην ατμόσφαιρα και ιδίως τις επιπτώσεις όσον αφορά την ενδεχόμενη μείωση της φύτευσης για την αναπαραγωγή των δένδρων. Ωστόσο, η Επιτροπή θέλει να κάνει τις ακόλουθες παρατηρήσεις επί του θέματος αυτού.

Οι παραγωγοί κυτταρίνης και χαρτιού δεν είναι συνήθως ιδιοκτήτες των εκτάσεων που προορίζονται στη δασοκαλλιέργεια για παραγωγή χαρτιού και συνεπώς, σπανίως είναι υπεύθυνοι για τη διαχείριση των εκτάσεων αυτών. Αντίθετα, οι τοπικές, περιφερειακές ή εθνικές αρχές είναι εκείνες που εφαρμόζουν βιώσιμες πολιτικές διαχείρισης των δασών, συμπεριλαμβανομένης της αναδάσωσης. Το τελευταίο αυτό έργο είναι απαραίτητο τόσο από οικολογικής, όσο και από οικονομικής πλευράς. Ως εκ τούτου, είναι δύσκολο στην προκειμένη περίπτωση να υπάρξει άμεση σχέση ανάμεσα στην τιμή του ατμοσφαιρικού CO2 το οποίο δεν περικλείεται στη βιομάζα αφενός, και στη χρήση ανακυκλωμένου χαρτιού αφετέρου.

Αξίζει να σημειωθεί ότι η μη χρησιμοποίηση ανακυκλωμένου χαρτιού γίνεται αφορμή σειράς επιπλέον περιβαλλοντικών ζημιών. Έτσι, σε περίπτωση απόρριψης ενός ορισμένου όγκου μη ανακυκλωμένου χαρτιού, παρατηρείται αύξηση του συνολικού όγκου των απορριμμάτων και συνεπώς αύξηση του αριθμού των χωματερών τις οποίες η Κοινότητα είναι αναγκασμένη να διαχειρίζεται. Επιπλέον, η προσθήκη οργανικών ουσιών στις χωματερές προκαλεί τη διόγκωση του φαινομένου μεθανοποίησης και την αύξηση συνεπώς των εκπομπών μεθανίου (CH4) στην ατμόσφαιρα. Πρέπει να σημειωθεί ότι το μεθάνιο αποτελεί αέριο το οποίο συμβάλλει πολύ περισσότερο από το CO2 στο φαινόμενο του θερμοκηπίου (και ως εκ τούτου θεωρείται πολύ πιο βλαβερό.

Ακόμα και εάν ήταν δυνατή η ενεργειακή εκμετάλλευση ενός αντίστοιχου όγκου μη ανακυκλωμένου χαρτιού, θα εκπέμπετο και πάλι CO2 στην ατμόσφαιρα λόγω της απαιτούμενης καύσης. Τελικά, η εντατικοποίηση της δασοκαλλιέργειας δένδρων μικρού χρονικού κύκλου, για την τροφοδότηση της βιομηχανίας χαρτιού δύναται να οδηγήσει σε εξασθένιση των εδαφών, όπως και η υπερβολική χρήση λιπασμάτων δύναται να βλάψει το υδροφόρο στρώμα.
ΓΡΑΠΤΗ ΕΡΩΤΗΣΗ E-0742/96 υποβολή: Robin Teverson (ELDR) προς την Επιτροπή (26 Μαρτίου 1996)

Θέμα: Εθνικές ενισχύσεις στον τομέα εκτροφής χοίρων

Η περίπτωση παράνομης παροχής βοήθειας στον τομέα εκτροφής χοίρων και αθέμιτης υποστήριξης παραγωγών σε ορισμένα κράτη μέλη της ΕΕ είναι ευρέως γνωστή. Η Stabipore στη Γαλλία, η χρηματιστική βοήθεια ανά θηλυκό χοίρο στη Δημοκρατία της Ιρλανδίας, επιστροφές σε πράσινα DM στη Γερμανία, η ενίσχυση «σφαγής» στη Γερμανία, Ολλανδία, Βέλγιο, σχέδια προτιμησιακής δανειοδότησης σε νέους αγρότες. Πρότι πολλές από τις «ενισχύσεις» που διατέθηκαν σε νέους εκτροφείς χοίρων σε άλλα κράτη μέλη θεωρούνται νόμιμες, για τους μικρούς εκτροφείς χοίρων στο Η.Β θεωρούνται αθέμιτες.

Με ποιόν τρόπο ελέγχει η Επιτροπή τη δραστηριότητα του εν λόγω τομέα και τι προτίθεται να κάνει προκειμένου να αποκαταστήσει την ισορροπία ώστε να σταματήσει η αργή εκτόπιση της βιομηχανίας εκτροφής χοίρων του Η.Β από την αγορά.

Απάντηση του κ. Fischler εξ ονόματος της Επιτροπής (12 Απριλίου 1996)

Η δικαιοδοσία της Επιτροπής όσον αφορά τον έλεγχο των κρατικών ενισχύσεων στον τομέα της εκτροφής χοίρων, βασίζονται στο άρθρο 21 του κανονισμού (ΕΟΚ) αρι. 2759/75 ((ΕΕ αριθ. L 282, 1.11.1975. )) του Συμβουλίου. Στον κανονισμό αυτόν ορίζεται ότι τα άρθρα 92 έως 94 της συνθήκης ΕΚ ισχύουν στον τομέα της εκτροφής χοίρων. Δυνάμει του άρθρου 93(3), απαιτείται από τα κράτη μέλη να πληροφορούν εγκαίρως την Επιτροπή όσον αφορά οποιαδήποτε σχέδια χορήγησης ή τροποποίησης χορήγησης ενισχύσεων, και απαιτείται από την Επιτροπή να κινήσει τη διαδικασία που προβλέπεται στο άρθρο 92 παράγραφος 2, σε περίπτωση που κρίνει ότι κάποιο από τα προαναφερόμενα σχέδια είναι ασυμβίβαστο με την κοινή αγορά.

Όσον αφορά την ενίσχυση Stabiporc, η Επιτροπή έχει λάβει αποφάσεις με τις οποίες απαιτεί την έντοκη επιστροφή χρηματικών ποσών τα οποία είχαν χορηγηθεί ενώ ήταν ασυμβίβαστα με τις κοινοτικές διατάξεις. Όσον αφορά τη σφαγή των χοίρων, η κοινοτική πολιτική συνίσταται στο να επιτρέπει την χορήγηση αντισταθμιστικών πληρωμών σε περίπτωση που μία πολιτική σφαγής εφαρμόζεται για να ελεγχθεί κάποια νόσος. Η πολιτική της Επιτροπής επιτρέπει επίσης τη χορήγηση κρατικών ενισχύσεων για να βοηθηθούν οι νέοι κτηνοτρόφοι σύμφωνα με τις κατευθυντήριες γραμμές που έχουν χαραχθεί στα πλαίσια του κανονισμού (ΕΟΚ) αριθ. 2328/91 ((ΕΕ αριθ. L 218, 6.8.1991. )) του Συμβουλίου. Οι επιστροφές σχετικά με το «πράσινο» γερμανικό μάρκο στη Γερμανία είχαν γίνει αποδεκτές σύμφωνα με διαφόρους κανονισμούς και αποφάσεις του Συμβουλίου. Εντούτοις, η Επιτροπή δεν έχει γνώση της νομισματικής ενίσχυσης ανά θηλυκό χοίρο στην Ιρλανδία στην οποία αναφέρεται το Αξιότιμο μέλος του Κοινοβουλίου, το οποίο παρακαλείται να παρουσιάσει τα στοιχεία με τα οποία θα μπορούσε να αποδειχθεί ότι η ενίσχυση αυτή όντως χορηγείται, ή ότι είχε κάποτε χορηγηθεί.
ΓΡΑΠΤΗ ΕΡΩΤΗΣΗ P-0373/96 υποβολή: Luigi Caligaris (UPE) προς την Επιτροπή (13 Φεβρουαρίου 1996)

Θέμα: Η Τεργέστη στο πρόγραμμα του «Διαδρόμου της Αδριατικής»

Η γεωγραφική τοποθέτηση της πόλης της Τεργέστης μπορεί να θεωρηθεί ως φυσικό σημείο συνάντησης της Κεντρικής και Ανατολικής Ευρώπης, της Νοτίου Ευρώπης και της Μεσογείου.

Στρατηγικά ενταγμένη στο δίκτυο συνδυασμένων μεταφορών που αντιστοιχεί στο πρόγραμμα του «Διαδρόμου της Αδριατικής», η περιοχή της Τεργέστης βρίσκεται σε θέση ιδιαίτερα ευνοϊκή για να διαδραματίσει ένα ρόλο διεξόδου προς την κατεύθυνση του κεντροευρωπαϊκού χώρου και της Ανατολικής Ευρώπης καθώς και λιμένος προς τη Μεσόγειο.

Ενόψει της προσεχούς απόφασης του Ευρωπαϊκού Κοινοβουλίου και του Συμβουλίου όσον αφορά τους κοινοτικούς προσανατολισμούς για την ανάπτυξη του διευρωπαϊκού δικτύου μεταφορών, μπορεί η Επιτροπή να εκφράσει τη γνώμη της για τις δυνατότητες και την ανάπτυξη υποδομών χερσαίων και θαλασσίων μεταφορών της Τεργέστης;

Μπορεί επίσης η Επιτροπή να διευκρινίσει ποιές είναι σήμερα οι προοπτικές όσον αφορά το χαρακτήρα των συνδέσεων της Τεργέστης με το σύνολο του προγράμματος «Διάδρομος της Αδριατικής»;

Απάντηση του κ. Kinnock εξ ονόματος της Επιτροπής (14 Μαρτίου 1996)

Η Τεργέστη και η περιοχή Friuli-Venezia-Giulia εμπλέκονται στο σχέδιο προτεραιότητας του τρένου υψηλής ταχύτητας με συνδυασμένες μεταφορές Γαλλίας-Ιταλίας (Λυών-Τουρίνο-Βερόνα-Βενετία-Τεργέστη). Το κοινοτικό πρόγραμμα πιλοτικών δράσεων για συνδυασμένες μεταφορές (PACT) έχει ήδη συμβάλει στη βελτίωση των συνδέσεων με την Ελλάδα και η δράση αυτή θα συνεχισθεί. Επιπλέον, σε ό,τι αφορά τις θαλάσσιες μεταφορές, η Κοινότητα έχει δεσμευθεί να προωθήσει την ακτοπλοϊκή ναυσιπλοΐα ως αποτελεσματικό και ευνοϊκό για το περιβάλλον τρόπο μεταφοράς.

Το σχέδιο το αποκαλούμενου Αδριατικού διαδρόμου αντιπροσωπεύει εναλλακτικό δρόμο σύνδεσης των κεντρικών περιοχών της Κοινότητας και της Ιταλίας με την Ελλάδα και τις ανατολικές περιοχές της Μεσογειακής λεκάνης, αποφεύγοντας την εσωτερική πρόσβαση μέσω της πρώην Γιουγκοσλαβίας. Στο σχέδιο αυτό περιλαμβάνονται οδικές και σιδηροδρομικές υποδομές, λιμάνια, συνδέσεις με λιμάνια και συνδυασμένες μεταφορές κατά μήκος της Αδριατικής ακτής, από την Τεργέστη μέχρι το Μπρίντεζι.

Το 1995, η Κοινότητα χορήγησε 1 εκατομ. ΕCU για τη χρηματοδότηση μιας μελέτης σκοπιμότητας του Αδριατικού διαδρόμου. Στόχος της μελέτης είναι να προσφέρει στους αρμόδιους παράγοντες ένα φάσμα πραγματοποιήσιμων από τεχνική και βιώσιμων από οικονομική άποψη επιλογών για τη βελτίωση των μεταφορών του διαδρόμου αυτού με ιδιαίτερη έμφαση στις υπάρχουσες υποδομές. Η μελέτη θα συμβάλλει επίσης στην εκπόνηση άλλων μελετών για τις απαιτούμενες επενδύσεις έτσι ώστε να μπορεί να προσδιορισθεί ένα σενάριο περαιτέρω δράσεων.
ΓΡΑΠΤΗ ΕΡΩΤΗΣΗ E-0737/96 υποβολή: Bernie Malone (PSE) προς την Επιτροπή (26 Μαρτίου 1996)

Θέμα: Εκπομπές ακτινοβολίας από κεραίες κινητής τηλεφωνίας

Ερωτάται η Επιτροπή εάν είναι σύμφωνη με την άποψη ότι υφίστανται πιθανοί κίνδυνοι υγείας που σχετίζονται με τις εκπομπές ακτινοβολίας από τις κεραίες κινητής τηλεφωνίας, και εάν κρίνει απαραίτητη την εκπομπή μελέτης σχετικά με τους εν λόγω κινδύνους. Επιπλέον, ερωτάται η Επιτροπή εάν υφίστανται κανονισμοί σύμφωνα με τους οποίους προβλέπεται ο τόπος εγκατάστασης των εν λόγω κεραιών, και σε αντίθετη περίπτωση εάν η Επιτροπή προτίθεται να θεσπίσει τέτοιο κανονισμό.

Απάντηση του κ. Flynn εξ ονόματος της Επιτροπής (20 Μαΐου 1996)

Οι πιθανοί κίνδυνοι για την υγεία που σχετίζονται με την εκπομπή μη ιονίζουσας ακτινοβολίας έχουν αποτελέσει το αντικείμενο αρκετών ερωτήσεων του Κοινοβουλίου. Η Επιτροπή παραπέμπει τον κ. βουλευτή στην απάντηση των γραπτών ερωτήσεων E-274/95 ((ΕΕ C 179, 13.7.1995. )) και E-3142/95 ((EE C 179, 13.7.1995. )) που υποβλήθηκαν από τον κ. Αλαβάνο και της E-1718/95 ((EE C 257, 2.10.1995. )) από τον κ. Hughes.

Εξάλλου, η Επιτροπή υποστήριξε και δημοσίευσε μελέτη σχετικά με τις πηγές και τις συνέπειες που έχει στην υγεία η έκθεση σε μη ιονίζουσα ακτινοβολία. Αντίγραφά της έχουν σταλεί στα μέλη του Κοινοβουλίου που εξέφρασαν ενδιαφέρον για τα ζητήματα αυτά.

Επιπλέον, όπως επισημάνθηκε στην ανακοίνωσή της στο Κοινοβούλιο και το Συμβούλιο ((COM (94) 492 τελικό. )), η Επιτροπή αποφάσισε το 1995 να καθιερώσει πρόγραμμα δράσης ((IP (95) 1057. )) για τις πιθανές συνέπειες που έχει στην υγεία η χρήση κινητών τηλεφώνων, ιδιαίτερα όσον αφορά τα πιθανά μη θερμικά αποτελέσματα της μη ιονίζουσας ακτινοβολίας. Το πρόγραμμα αυτό προετοιμάζεται τώρα από ομάδα διακεκριμένων στον τομέα αυτό εμπειρογνωμόνων. Σχετική έκθεση θα είναι έτοιμη το Σεπτέμβριο του 1996.

Προς το παρόν, δεν υπάρχουν κανονισμοί της Κοινότητας που να αφορούν τον τόπο εγκατάστασης εξοπλισμού σταθμού βάσης για τα κινητά τηλέφωνα με σύστημα GSM (παγκόσμιο σύστημα κινητής επικοινωνίας).
ΓΡΑΠΤΗ ΕΡΩΤΗΣΗ E-0469/96 υποβολή: Paul Lannoye (V) προς την Επιτροπή (29 Φεβρουαρίου 1996)

Θέμα: Παράβαση αριθ. Β/95/2264 - Προσυσκευασμένο κρέας στο Βέλγιο με το σήμα «Bio»

Σε απάντηση στη γραπτή ερώτησή μου Ρ-2215/95 ((ΕΕ C 300 της 13.11.1995, σελ. 49. )) του Ιουλίου 1995 σχετικά με την εμπορευματοποίηση προσυσκευασμένου βόειου κρέατος με το σήμα «bio» χωρίς ορμόνες, ο κ. Bangemann επισήμανε, στις 7.09.1995, εξ ονόματος της Επιτροπής ότι «(...) η διαφήμιση που απευθύνεται στους καταναλωτές και παρουσιάζει τη χρησιμοποίηση της ένδειξης «bio» στη συσκευασία του κρέατος, υπονοώντας ότι το κρέας αυτό δεν περιέχει ορμόνες, θα μπορούσε να ανταποκρίνεται στα κριτήρια της παραπλανητικής διαφήμισης που καθορίζονται από την οδηγία 84/450/ΕΟΚ ((ΕΕ L 250 της 19.09.1984, σελ. 17. )) σχετικά με την παραπλανητική διαφήμιση.

ΗΕπιτροπή έχει επομένως την πρόθεση να πληροφορήσει τις βελγικές αρχές για τα προβλήματα που θέτει το αξιότιμο μέλος του Κοινοβουλίου.»

Σε επιστολή της 11.10.95 προς τη Μόνιμη Αντιπροσωπεία του Βελγίου στην Ευρωπαϊκή Ένωση, ο Γενικός Γραμματέας της ΓΔ ΙΙΙ επεσήμανε ότι «(...) το γεγονός ότι οι εθνικές αρχές ελέγχου δεν φαίνεται να έχουν ασκήσει προσφυγή για τον τερματισμό της πρακτικής αυτής ενδέχεται κατά τη γνώμη μας να αποτελεί παράβαση λόγω κακής εφαρμογής του κοινοτικού δικαίου.»

Ο Γενικός Γραμματέας ζήτησε από τη Μόνιμη Αντιπροσωπεία να παρέμβει στις βελγικές αρχές προκειμένου να διαβιβάσουν στην Επιτροπή τις παρατηρήσεις τους εντός προθεσμίας τεσσάρων εβδομάδων.

1. Έδωσαν συνέχεια οι βελγικές αρχές στο αίτημα που εξέφρασε ο Γενικός Γραμματέας της ΓΔ ΙΙΙ στην επιστολή του προς τη Μόνιμη Αντιπροσωπεία του Βελγίου; Εάν ναι, ποιες ήταν οι παρατηρήσεις του Βελγίου σχετικά με την ανάλυση της Επιτροπής;

2. Ποια συνέχεια προτίθεται να δώσει η Επιτροπή (ή έχει ήδη δώσει) στη διαπιστωθείσα αυτή παράβαση λόγω κακής εφαρμογής του κοινοτικού δικαίου;

Απάντηση του κ. Bangemann εξ ονόματος της Επιτροπής (15 Απριλίου 1996)

Οι βελγικές αρχές απάντησαν υπενθυμίζοντας ότι δεν υπάρχι ακόμη ορισμός του όρου «Βιο» στην εθνική νομοθεσία τους. Συνεπώς πρέπει να εφαρμοστεί η νομοθεσία που αφορά την πάταξη της απάτης, δηλαδή η εθνική νομοθεσία βάσει της οποίας μεταφέρεται η οδηγία 79/112/ΕΟΚ ((ΕΕ αριθ. L 33 της 8.2.1979. )) σχετικά με τη σήμανση των ειδών διατροφής καθώς και η οδηγία 84/450/ΕΟΚ σχετικά με την ψευδή διαφήμιση. Οι εθνικές αρχές είναι υπεύθυνες για την τήρηση των εν λόγω διατάξεων. Σύμφωνα με την προαναφερόμενη νομοθεσία, οι βελγικές αρχές θεωρούν ότι η χρήση της ένδειξης «Βιο» δεν συμβάλλει στο να προσανατολίζεται σε λάθος κατεύθυνση ο καταναλωτής όσον αφορά τα χαρακτηριστικά του εν λόγω προϊόντος.

Με τα δεδομένα αυτά, η Επιτροπή δεν προτίθεται να συνεχίσει τη διαδικασία που κινήθηκε στο πλαίσιο της εν λόγω υπόθεσης.
ΓΡΑΠΤΗ ΕΡΩΤΗΣΗ E-0447/96 υποβολή: Anneli Hulthιn (PSE) προς την Επιτροπή (29 Φεβρουαρίου 1996)

Θέμα: Δημοσιότητα και πρόσβαση στα έγγραφα

Η σουηδική εφημερίδα «Journalisten» ζήτησε το Μάιο του 1995 από το Συμβούλιο 20 έγγραφα σχετικά με τη Europol 7 ωστόσο, είχε πρόσβαση μόνο σε 2 ενώ οι σουηδικές αρχές διένειμαν 18 έγγραφα.

Εκτιμά η Επιτροπή ότι η στάση αυτή συμβαδίζει με τη θεμελιώδη αρχή της ΕΕ σύμφωνα με την οποία οι πολίτες πρέπει να έχουν τη μεγαλύτερη δυνατή πρόσβαση στα έγγραφα των οργάνων της ΕΕ;

Τι μέτρα προτίθεται να λάβει η Επιτροπή προκειμένου να διασφαλιστεί καλύτερη πρόσβαση τόσο στα έγγραφα των οργάνων της ΕΕ όσο και στα έγγραφα των εθνικών αρχών;

Απάντηση του κ. Oreja εξ ονόματος της Επιτροπής (6 Μαΐου 1996)

Η Επιτροπή δίνει μεγάλη σημασία στη διαφάνεια η οποία φέρνει την Ευρώπη πιο κοντά στους πολίτες της.

Η Επιτροπή υπενθυμίζει εξάλλου στο Αξιότιμο Μέλος του Κοινοβουλίου ότι στις 8 Φεβρουαρίου 1994 ενέκρινε μια οδηγία σχετικά με την πρόσβαση στα έγγραφά της ((ΕΕ αριθ. L 46 της 18.02.1994. )). Η απόφαση αυτή, με την οποία τίθεται σε εφαρμογή ενάς κοινός κώδικος συμπεριφοράς ο οποίος συμφωνήθηκε μεταξύ της Επιτροπής και του Συμβουλίου στις 6 Δεκεμβρίου 1993, θεσπίζει την αρχή ότι το κοινό έχει ελεύθερη πρόσβαση στα εσωτερικά έγγραφα του οργάνου, εκτός από αυτά των οποίων η διάδοση θα μπορούσε να παραβλάψει το δημόσιο ή το ιδιωτικό συμφέρον ή το απόρρητο των διαβουλεύσεών της.

Όσον αφορά την πρόσβαση στα έγγραφα το Συμβουλίου και ιδιαίτερα στα πρακτικά των συνεδριάσεών του, θα πρέπει να επισημανθεί ότι το Συμβούλιο ενέκρινε στις 2 Οκτωβρίου 1995 ένα κώδικα συμπεριφοράς σχετικά με τη δημοσιότητα των δηλώσεών του και των πρακτικών του Συμβουλίου, όταν ενεργεί ως νομοθέτης. Η Επιτροπή φυσικά αποδέχθηκε αυτά τα νέα μέτρα τα οποία συνεπάγονται μεγαλύτερη διαφάνεια των εργασιών της.

Για το μέλλον η Επιτροπή θεωρεί απαραίτητο να αναπτυχθεί η τωρινή πολιτική του ανοίγματος βάσει του κοινού κώδικα συμπεριφοράς. Σύμφωνα με τις διατάξεις του κώδικα αυτού η πολιτική αυτή θα αποτελέσει επίσης αντικείμενο επανεξέτασης κατά τις προσεχείς εβδομάδες, μετά από μια εμπειρία δύο ετών. Προς το παρόν πάντως δεν θεωρεί σκόπιμο να υποβάλει μια νομοθετική πρόταση ως προς το θέμα αυτό, ώστε να ισχύει για όλα τα όργανα της Κοινότητας και για τα κράτη μέλη.
ΓΡΑΠΤΗ ΕΡΩΤΗΣΗ E-0452/96 υποβολή: James Moorhouse (PPE) προς την Επιτροπή (29 Φεβρουαρίου 1996)

Θέμα: Το δικαίωμα του εκλέγειν και εκλέγεσθει για τους πολίτες της Ένωσης στις εκλογές στη Γαλλία

Θα μπορούσε η Επιτροπή να εξηγήσει γιατί κάνει τα στραβά μάτια στο ότι η Γαλλική Κυβέρνηση δεν εφαρμόζει το άρθρο 8 Β της Συνθήκης του Μάαστριχτ σ' ό, τι αφορά τις δημοτικές και κοινοτικές εκλογές;

Το εν λόγω άρθρο ορίζει ότι κάθε πολίτης της Ένωσης που κατοικεί σε κράτος μέλος του οποίου δεν είναι υπήκοος έχει το δικαίωμα του εκλέγειν και εκλέγεσθαι στις δημοτικές και κοινοτικές εκλογές στο κράτος μέλος κατοικίας του, υπό τους ιδίους όρους με τους υπηκόους του εν λόγω κράτους.

Απάντηση του κ. Monti εξ ονόματος της Επιτροπής (2 Απριλίου 1996)

Σύμφωνα με τη διαδικασία του άρθρου 169 της συνθήκης ΕΚ, η Επιτροπή έχει ήδη επιστήσει την προσοχή της γαλλικής κυβέρνησης στην ανάγκη μεταφοράς στην εθνική νομοθεσία της οδηγίας 94/80/ΕΚ ((ΕΕ αριθ. L 368, 31.12.1994. )) της 19ης Δεκεμβρίου 1994 περί των λεπτομερών κανόνων άσκησης του δικαιώματος του εκλέγειν και εκλέγεσθαι κατά τις δημοτικές και κοινοτικές εκλογές από τους πολίτες της Ένωσης που κατοικούν σε κράτος μέλος του οποίου δεν είναι υπήκοοι.
ΓΡΑΠΤΗ ΕΡΩΤΗΣΗ E-0288/96 υποβολή: Olli Rehn (ELDR) προς την Επιτροπή (15 Φεβρουαρίου 1996)

Θέμα: Η στήριξη της κατασκευής του αυτοκινητόδρομου της Κόστα ντελ Σολ

Στην Ισπανία κατασκευάζεται ο αυτοκινητόδρομος μετά διοδίων της Κόστα ντελ Σολ στη χρηματοδότηση της οποίας συμμετέχει, όπως αντιλαμβάνομαι, και η ΕΕ. Σύμφωνα με πληροφορίες τις οποίες έχω συγκεντρώσει, το Υπουργείο Συγκοινωνιών της Ισπανίας έχει εγκρίνει σχέδιο για την χάραξη του εν λόγω αυτοκινητόδρομου του οποίου η εφαρμογή θα έχει ως αποτέλεσμα την διχοτόμηση, μεταξύ άλλων, και της κοινότητας Καλαχόνδα, 18.000 κατοίκων, η οποία υπάγεται στην πόλη Μίχας. Η υλοποίηση της σχεδιασθείσας αυτής χάραξης θα έχει ως συνέπεια την κατακόρυφη πτώση της αξίας των περιουσιών των κατοίκων της κοινότητας αυτής, θα μεταβάλει ανεπανόρθωτα το τοπίο, θα μειώσει την αποτελεσματικότητα των δημόσιων υπηρεσιών και θα γίνει υπαίτια για την αύξηση του θορύβου και των ρυπών. Η επιμονή του Υπουργείου Συγκοινωνιών της Ισπανίας στο θέμα της χάραξης προκαλεί ιδιαίτερη ανησυχία στους κατοίκους εκείνους της Καλαχόνδα, οι οποίοι προέρχονται από άλλα κράτη της Ευρώπης. Το Δημοτικό Συμβούλιο της πόλης Μίχας έχει προτείνει μία εναλλακτική λύση ως προς τη χάραξη, η πραγματοποίηση της οποίας, ενώ δεν θα έχει αρνητικές επιπτώσεις για την λειτουργία του αυτοκινητόδρομου, θα προλάβει τόσο τη διάλυση του συνοικισμού όσο και τη δημιουργία σοβαρών περιβαλλοντικών προβλημάτων.

Δεδομένης της συμμετοχής της ΕΕ στη χρηματοδότηση του αυτοκινητόδρομου ο οποίος θα διέρχεται από την Καλαχόνδα, ερωτώ την Επιτροπή, αφενός, εάν έχει πραγματοποιηθεί αξιολόγηση των επιπτώσεων που θα έχει στο περιβάλλον η κατασκευή του εν λόγω αυτοκινητόδρομου και, αφετέρου, εάν θεωρείται, γενικά, σκόπιμη η συμμετοχή της Ένωσης στη χρηματοδότηση ενός έργου το οποίο δεν συμβάλλει στην επίτευξη των στόχων των διαρθρωτικών ταμείων όπως είναι η διασφάλιση βιώσιμης ανάπτυξης τόσο στον κοινωνικό όσο και στον περιβαλλοντικό τομέα;

Απάντηση της κας Wulf-Mathies εξ ονόματος της Επιτροπής (9 Απριλίου 1996)

Το πρόγραμμα στο οποίο αναφέρεται το Αξιότιμο μέλος του Κοινοβουλίου δεν αποτελεί αντικείμενο, προς το παρόν, καμιάς αίτησης συγχρηματοδότησης από τα κοινοτικά διαρθρωτικά ταμεία.

Ωστόσο, έχουν υποβληθεί δύο μηνύσεις στην Επιτροπή σχετικές με την εφαρμογή της οδηγίας 85/337/ΕΟΚ του Συμβουλίου ((ΕΕ αριθ. L 175 της 5.7.1985. )) της 27ης Ιουνίου 1985, όσον αφορά την αξιολόγηση των επιπτώσεων ορισμένων δημοσίων και ιδιωτικών προγραμμάτων επί του περιβάλλοντος σε συνάρτηση με το πρόγραμμα αυτοκινητοδρόμων της Costa del Sol.

Στο πλαίσιο της εξέτασης προανάκρισης των μηνύσεων αυτών, η Επιτροπή απηύθυνε αίτηση για περισσότερα στοιχεία στις ισπανικές αρχές και δεν θα παραλήψει να απαντήσει στο Αξιότιμο μέλος του Κοινοβουλίου μόλις οι τελευταίες την ενημερώσουν σχετικά.
ΓΡΑΠΤΗ ΕΡΩΤΗΣΗ E-0497/96 υποβολή: Gianni Tamino (V) προς την Επιτροπή (1 Μαρτίου 1996)

Θέμα: Aσφάλεια στους ιταλικούς αυτοκινητοδρόμους

Το πρωΐ της 12ης Φεβρουαρίου 1996 συνέβησαν στον Αυτοκινητόδρομο Α4 «Serenissima» σοβαρότατα ατυχήματα με εκατοντάδες αυτοκινήτων, ένδεκα νεκρούς και δεκάδες τραυματιών. Ως αυτόπτης μάρτυρας, δεδομένου ότι εκινούμουν και ο ίδιος στον εν λόγω Αυτοκινητόδρομο, μπορώ να διαβεβαιώσω ότι η ροή των λοιπών αυτοκινήτων επραγματοποιείτο με τη συνήθη διαδικασία της καταβολής των διοδίων, πράγμα το οποίο εμπόδιζε την ταχεία ελευθέρωση της οδού ώστε να διευκολυνθεί η άφιξη των αυτοκινήτων των πρώτων βοηθειών. Στη σχετική διαδρομή (Brescia-Padova) δοκιμάσθηκε ένα σύστημα κατά της ομίχλης, χρηματοδοτημένο με κονδύλια της ΕΟΚ, και ο Adriano Franchini, υπεύθυνος της εταιρείας που διαχειρίζεται τον Αυτοκινητόδρομο για τα θέματα κυκλοφορίας δήλωσε στην εφημερίδα «Il Giorno» της 14ης Φεβρουαρίου 1996 (σελίδα 11) τα ακόλουθα: «Δεδομένου ότι τα νεφοσκόπια περιέχουν πολύ ακριβές χημικές ουσίες, εκλάπησαν όλα. Τα αντικαταστήσαμε και πάλι εξαφανίσθηκαν 7 γι' αυτό και παραιτηθήκαμε πλέον από την ιδέα της επανατοποθέτησής τους.»

1. Σε περίπτωση ομίχλης, ανταποκρίνονται οι ιταλικοί αυτοκινητόδρομοι στις σχετικές ευρωπαϊκές προδιαγραφές ασφαλείας;

2. Έχει επιβεβαιωθεί η ορθή χρήση των ευρωπαϊκών κονδυλίων για τις δοκιμές συστημάτων κατά της ομίχλης στην Ιταλία, καθώς και η αποτελεσματικότητα των εν λόγω δοκιμών;

Απάντηση του κ. Kinnock εξ ονόματος της Επιτροπής (18 Απριλίου 1996)

1. Προς το παρόν δεν υπάρχει κοινοτική νομοθεσία σχετικά με τις τεχνικές προδιαγραφές των αυτοκινητοδρόμων, και ως εκ τούτου και σχετικά με τους ελάχιστους όρους ασφαλείας.

Ωστόσο, το θέμα των κοινών προδιαγραφών του διευρωπαϊκού οδικού δικτύου συζητήθηκε στο πλαίσιο της ομάδας Start της ομάδας εργασίας για τους αυτοκινητοδρόμους, στην έκθεσή της περί «τυποποίησης των οδικών κατηγοριών». Οι εν λόγω κοινές προδιαγραφές, οι οποίες έχουν στόχο τη βελτίωση της ασφάλειας και της διαλειτουργικότητας δεν άπτονται του θέματος της ασφάλειας σε περίπτωση ομίχλης, δεδομένων των μεγάλων διαφορών κλίματος εντός της Κοινότητας.

2. Οι πληροφορίες τις οποίες προσκόμισε το Αξιότιμο Μέλος δεν θέτουν σε αμφισβήτηση την αποτελεσματικότητα αυτών των ίδιων των τεχνολογιών που αφορούν τη βελτίωση της ασφάλειας σε περίπτωση ομίχλης, αλλά υπογραμμίζουν τη σημασία που προσλαμβάνει η προστασία κατά της κλοπής και του βανδαλισμού όσον αφορά ορισμένες οδικές συσκευές.